Prijedlog UREDBE VIJEĆA o raspodjeli ribolovnih mogućnosti na temelju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske unije i Demokratske Republike Svetog Tome i Prinsipea /* COM/2014/0191 final - 2014/0116 (NLE) */





OBRAZLOŽENJE 1. KONTEKST PRIJEDLOGA Vijeće je ovlastilo Europsku komisiju da u ime Europske unije pregovara o obnovi Protokola uz Sporazum o partnerstvu u ribarstvu, sklopljenog s Demokratskom Republikom Svetim Tomom i Prinsipeom. Po okončanju pregovora pregovarači su 19. prosinca 2013. parafirali novi nacrt Protokola. Novim Protokolom obuhvaćeno je razdoblje od četiri godine od datuma privremene primjene iz članka 14., a to je datum potpisivanja tog novog Protokola. Glavni je cilj Protokola uz Sporazum osiguravanje ribolovnih mogućnosti za plovila Europske unije u vodama Demokratske Republike Svetog Tome i Prinsipea unutar granica raspoloživog viška u skladu s najboljim dostupnim znanstvenim savjetima i preporukama Međunarodne komisije za očuvanje atlantskih tuna (ICCAT). Pregovaračko stajalište Komisije temeljilo se, među ostalim, na rezultatima naknadne (ex-post) evaluacije prethodnog Protokola koju su proveli vanjski stručnjaci. Osim toga, cilj je jačanje suradnje između Europske unije i Demokratske Republike Svetog Tome i Prinsipea radi podupiranja politike održivog ribolova i odgovornog iskorištavanja ribolovnih resursa u ribolovnoj zoni Svetog Tome i Prinsipea u interesu obiju stranaka. Protokolom se predviđaju ribolovne mogućnosti u sljedećim kategorijama: – 28 tunolovaca plivaričara – 6 plovila s površinskim parangalima. Potrebno je definirati način raspodjele ovih ribolovnih mogućnosti među državama članicama. Na temelju toga Komisija predlaže da Vijeće donese Uredbu. 2. REZULTATI SAVJETOVANJA SA ZAINTERESIRANIM STRANAMA I PROCJENA UČINKA U okviru ocjene Protokola za razdoblje 2011. – 2014. provedeno je savjetovanje sa zainteresiranim stranama. Provedeno je i savjetovanje sa stručnjacima država članica u okviru tehničkih sastanaka. Ta su savjetovanja dovela do zaključka da postoji interes za obnovom Protokola o ribarstvu s Demokratskom Republikom Svetim Tomom i Prinsipeom. 3. PRAVNI ELEMENTI PRIJEDLOGA Ovaj se postupak pokreće istodobno s postupcima povezanima s Odlukom Vijeća o sklapanju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske unije i Demokratske Republike Svetog Tome i Prinsipea i s Odlukom Vijeća o odobravanju potpisivanja i privremene primjene samog Protokola. 4. UTJECAJ NA PRORAČUN Godišnji financijski doprinos u visini od 710 000 EUR za prve tri godine i 675 000 EUR za četvrtu godinu sastoji se od: (a) pristupne naknade od 385 000 EUR za tri godine i 350 000 EUR za četvrtu godinu, koji odgovara referentnoj tonaži od 7 000 tona i (b) potpore razvoju sektorske ribarstvene politike Demokratske Republike Svetog Tome i Prinsipea u visini od 325 000 EUR. Ova je financijska potpora u skladu s ciljevima nacionalne ribarstvene politike, a posebno s potrebama Demokratske Republike Svetog Tome i Prinsipea u smislu potpore za mali ribolov i borbe protiv nezakonitog ribolova. 2014/0116 (NLE) Prijedlog UREDBE VIJEĆA o raspodjeli ribolovnih mogućnosti na temelju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske unije i Demokratske Republike Svetog Tome i Prinsipea VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 43. stavak 3., uzimajući u obzir prijedlog Europske komisije, budući da: (1) Europska unija i Demokratska Republika Sveti Toma i Prinsipe 19. prosinca 2013. pregovarale su o novom Protokolu uz Sporazum o partnerstvu u ribarstvu kojim se plovilima Unije odobravaju ribolovne mogućnosti u vodama koje su u području ribarstva pod suverenitetom ili jurisdikcijom Demokratske Republike Svetog Tome i Prinsipea te su ga parafirale. (2) Vijeće je […] donijelo Odluku XXX/2010/EU[1] o potpisivanju i privremenoj primjeni novog Protokola. (3) Trebalo bi utvrditi način raspodjele ribolovnih mogućnosti među državama članicama za razdoblje privremene primjene i za cijelo razdoblje trajanja Protokola. (4) Za osiguranje potpune iskorištenosti ribolovnih mogućnosti koje Europska unija ima na temelju Protokola, Komisiju bi trebalo ovlastiti da ribolovne mogućnosti koje jedna država članica ne koristi privremeno dodijeli drugoj državi članici, bez utjecaja na raspodjelu ili razmjenu ribolovnih mogućnosti među državama članicama na temelju Protokola. (5) Ova Uredba treba stupiti na snagu sljedećeg dana od dana objave u Službenom listu Europske unije, DONIJELO JE OVU UREDBU: Članak 1. (1) Ribolovne mogućnosti utvrđene Protokolom raspodjeljuju se među državama članicama kako slijedi: (a) tunolovci plivaričari: Španjolska || 15 plovila Francuska || 13 plovila (b) plovila s površinskim parangalima: Španjolska || pm plovila Portugal || pm plovila (2) Uredba Vijeća (EZ) br. 1006/2008 od 29. rujna 2008. o odobravanju ribolovnih aktivnosti koje ribarska plovila Zajednice obavljaju izvan voda Zajednice i o pristupu plovila trećih zemalja vodama Zajednice[2] primjenjuje se bez utjecaja na Sporazum o partnerstvu. (3) Ako zahtjevima za izdavanje odobrenja za ribolov država članica iz stavka 1. nisu obuhvaćene sve ribolovne mogućnosti utvrđene Protokolom, Komisija uzima u obzir zahtjeve za izdavanje odobrenja za ribolov bilo koje druge države članice u skladu s člankom 10. Uredbe (EZ) br. 1006/2008. (4) Ako se pokaže da ribolovne mogućnosti iz stavka 1. nisu u potpunosti iskorištene, Komisija o tome obavješćuje predmetne države članice i traži od njih da potvrde da ne iskorištavaju te ribolovne mogućnosti. Neodgovaranje u roku od deset radnih dana smatra se potvrdom da plovila predmetne države članice ne iskorištavaju u potpunosti svoje ribolovne mogućnosti u određenom razdoblju. Nakon potvrde predmetne države članice, neiskorištene ribolovne mogućnosti stavljaju se na raspolaganje državama članicama. Članak 2. Ova Uredba stupa na snagu sljedećeg dana od dana objave u Službenom listu Europske unije. Primjenjuje se od datuma potpisivanja Protokola. Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu Za Vijeće Predsjednik [1] SL C, , str. . [2] SL L 286, 29.10.2008., str. 33.